Kim Edberg Andersen (DD), 2025-12-02:
Tak for det, formand.
Det er et supergodt forslag – det er et supergodt forslag.
Det er et forslag, som ikke køber ind på den her socialistiske italesættelse af, at vi alle sammen skal bankes på plads, og at det skal være så besværligt, når vi handler ind i brugsen, at vi helst skal have et arbejde på deltid for at kunne nå at sortere det, sådan at vi gør alle de venstreorienterede i regeringen glade.
Det er jo det, det her går ud på.
Det her er et projekt til opdragelse af danskerne, og jeg har jo hørt – men nu kan man jo ikke citere fra de ting – folk fra venstrefløjen, der indrømmer, at det her for en stor dels vedkommende er opdragelse, for at man får fokus på, at vi skal sortere mere og vi skal genbruge mere.
Det holder man jo dumstædigt fast i i Socialdemokratiet, og det er jo super.
Virkeligheden er jo, at danskerne blev lovet en pris på noget, som bliver voldsomt overskredet.
Der er masser af folk, der har mødt noget, der ligner næsten en fordobling af deres affaldspriser.
Vi skal lige huske, at det nu også bliver hentet i flere forskellige lastbiler, for det kunne man heller ikke bruge selv.
Affaldsspandene kan sjovt nok heller ikke laves af genbrugsplast, så det er også helt ny oliebaseret plast, som jo forurener voldsomt, kan jeg forstå.
Men det er o.k., bare de er til dem til restaffald, som man så kan køre ind på forbrændingen i København, så man kan få noget varme i radiatoren, hvis man da ikke importerer det fra udlandet.
For hvis man nu endelig har fået sorteret noget plast, som med stor sandsynlighed ikke bliver brugt til kødbakker længere – for de er efterhånden så små, at det da er et plastproblem, der er til at overse – så er virkeligheden jo, at det her er et forfejlet pædagogisk eksperiment med danskerne, som allerede er blevet overhalet indenom.
Jeg vil bare lige minde ordføreren for Venstre om, at der jo var en minister fra Venstre, der engang sagde, at affaldssortering ved kilden er rigtig fint, men at det på sigt skal afløses af AI og maskiner.
Det er der, vi er nu.
De får sorteret mindre og mindre, restaffaldet bliver mere og mere, og maskinerne bliver bedre og bedre.
Så er der det, som ordføreren, forslagsstilleren faktisk siger: Er vi ikke kommet dertil nu, hvor vi er klar til at tage det skridt at sige, at hvis der er nogle kommuner, der kan sortere lige så godt og synes, det er den bedste løsning for deres borgere, så skal de have lov til det?
Det er der, jeg ikke forstår modstanden, slet ikke fra Venstre, men heller ikke fra de andre partier.
Jeg forstår ikke modstanden, når man ikke nu her 14 dage efter valget har tillid til de folkevalgte, I alle sammen lige har gået og kæmpet for og sagt var dem, der skulle styre kommunerne rundtomkring, for det gør de allerbedst, fordi de nu ingenting forstår længere.
Gud forbyde, at de havde fundet en løsning, der var bedre end det, de her 179 orakler i Folketinget havde fundet på.
Virkeligheden er, at der bliver sorteret mindre og mindre.
Danskerne bliver frustrerede.
Hvis du bor i en københavnsk lejlighed og skal have ti spande oppe på sit køkkenbord i en forholdsvis lille lejlighed, er det jo træls.
Ældre mennesker skal gå op og ned flere gange om dagen.
Det er alt sammen en del af et socialistisk opdragelsesprojekt, som regeringen her holder dumstædigt fast i.
Én ting er jeg enig med regeringen i, og det er, at vi skal gøre det, der er bedst for miljøet på den lange bane.
Så længe man stadig væk bruger halvdelen af vores affald til at brænde af for at kunne få varmen rundtomkring, går det nok også, at man sætter en ramme ned over den danske affaldssortering, sådan at vi kan udvikle det.
Så satte vi nogle rammer op, og så udviklede de sig.
Det kan man åbenbart ikke, fordi man bruger så meget plast.
Al plast skal åbenbart bruges til kødemballage.
Det må være kødemballage til eksport, for de eneste, der har råd til at købe det nu, er da ikke danskerne.
Stop nu!
Jeg er tæt på at tro, at de gør det lige så godt nu.
Hvis du nu tager og fjerner restaffaldsspanden, hr. Erling Bonnesen, kunne det være sjovt at se, hvor meget der bliver sorteret korrekt efterfølgende.
Det eneste, jeg ved med sikkerhed, er, at hos dem, jeg kender, og dem, jeg spørger, og også hjemme hos mig selv, er restaffald i hvert fald den lykkelige undskyldning for det, når man ikke ved, om det her stearinlys skal deles i en, to, tre, fire eller fem fraktioner.
Så bliver det restaffaldet, det kommer i, og hvem sorterer det så?
Ja, det gør de maskiner, som vi har hørt regeringspartierne i dag stille sig op på talerstolen sige slet ikke kan gøre det.
På Reno-Nord i Aalborg har man sorteret plast i årevis, og man har kunnet genbruge det i årevis.
Så jeg er spændt på at se ministeren forklare, hvordan det kunne lade sig gøre før, når det ikke kan lade sig gøre nu.
Alle os herinde, der er gråhårede, kan huske, at vi havde containere, som vi smed vores tekstiler i.
Der det blev genbrugt.
Det kunne man godt før.
Vi behøver ikke engang at putte kaffegrums på det bare for at slippe for det.
Det gjorde man, for da tog man et ansvar.
Vi kan godt sortere – det kan vi godt – hvis det giver mening.
Det her projekt med ti skraldespande giver ikke mening.
Danskerne forstår det ikke, danskerne gider det ikke, og de er nok også en lille smule skuffede over den regning.
De blev lovet dengang, at hvis man bare hjalp til med at redde miljøet med ti fraktioner, blev det maks. 55 kr. dyrere, som hr. Lars Boje Mathiesen har konstateret.
Jeg vil gerne finde den folketingspolitiker herinde, der kan vise mig bare én dansker – bare én dansker – hvor det ikke er blevet dyrere med mere end 55 kr., som det blev lovet fra regeringens side.